Barry Roux sal Coligny-twee se stryd verder voerAdvokate Gerrie Nel en Barry Roux sal kragte saamsnoer om die appèlaansoek van Pieter Doorewaard en Phillip Schutte te hanteer. . Foto: Oupa Mokoena/Independent Newspapers/Pool Adv. Barry Roux SC, ŉ toonaangewende en bekende advokaat in regskringe, sal die appèlaansoek behartig van Pieter Doorewaard en Phillip Schutte wat Woensdag gevonnis is vir die moord op ŉ tienerseun van Coligny in Noordwes. Kallie Kriel, uitvoerende hoof van AfriForum, het in ŉ verklaring bevestig die burgerregte-organisasie sal die appèlkoste dra sodat Roux die saak kan hanteer. Adv. Gerrie Nel en sy span by AfriForum se privaat vervolgingseenheid lewer ook bystand om die saak te ondersoek. Die aansoek om appèl sal binne 14 dae ingedien word, sê Kriel. Doorewaard en Schutte is onderskeidelik tot 18 en 23 jaar effektiewe tronkstraf gevonnis in verband met die dood van Matlhomola Mosweu (16). Die hof het bevind die twee mans het Mosweu van ŉ bewegende bakkie afgegooi wat sy dood veroorsaak het. Die mans se skuldigbevinding en vonnis het gekom ten spyte daarvan dat Rapport vroeër vanjaar berig het die enigste ooggetuie in die saak, Bonakele Pakisi, het erken hy het in die hof gelieg toe hy getuig het dat hy gesien het hoe Doorewaard en Schutte vir Mosweu vermoor. Pieter Doorewaard en Phillip Schutte word in die hooggeregshof in Mahikeng gevonnis. (Foto: Mia Spies/eNuus) “Die ondersoekspan van AfriForum se privaat vervolgingseenheid het reeds verklarings van vier verskillende mense afgeneem. Dié verklarings dui daarop dat Pakisi teenoor hulle oor sy leuen in die hof gebieg het en dat sy bekentenis ook op band opgeneem is,” sê Kriel. Juis daarom het die organisasie besluit om in te spring om Doorewaard en Schutte by te staan. Kriel sê AfriForum wil benewens die hulp aan Doorewaard en Schutte toesien dat Pakisi strafregtelik vervolg word vir die meineed wat hy glo gepleeg het. Volgens Kriel is dit belangrik dat diegene tot verantwoording geroep moet word wat leuens verkondig om rassespanning te skep en valslik ’n wolk van “rassisme” oor onskuldige mense se koppe te laat hang. “Soos wat Doorewaard en Schutte se lewe deur leuens vernietig is, het ons onlangs ook weer in Schweizer-Reneke gesien hoe rasse-opstokers Elana Barkhuizen, ’n bekwame onderwyseres, se lewe met leuens en wanvoorstellings ontwrig het. Die tyd het aangebreek dat ’n voorbeeld van leuenaars en rasse-opstokers gemaak word,” sê Kriel.